Wadi Rum
Wadi Rum (arapski: وادي رم‎ ) poznat i kao Dolina mjeseca (arapski: وادي القمر Wādī al-Qamar) je područje u južnom dijelu Jordana, oko 60 km istočno od Akabe. Najveći je vadi, tj. isušeno riječno korito u Jordanu. Dolina urezana u pješčenjak i granitnu stijenu obiluje prekrasnim krajolicima zbog čega je uvrštena na listu svjetske baštine UNESCO-a. Između ostalog, Wadi Rum sadrži veliku raznolikost pustinjskih oblika, uključujući doline pješčenjaka, prirodne lukove, klisure, litice, klizišta i pećine. Na ovom području se nalaze i primjerci kamene umjetnosti, natpisi i arheološki ostaci koji svjedoče o više od 12.000 godina neprekidnog ljudskog prebivališta.